For Whom the Bell Tolls (kappale)

”For Whom the Bell Tolls” on yhdysvaltalaisen metallimusiikkia esittävän Metallican kappale. Se on yhtyeen toisen studioalbumin Ride the Lightning kolmas kappale, ja sen ovat kirjoittaneet yhtyeen laulaja ja kitaristi James Hetfield, rumpali Lars Ulrich ja yhtyeessä vuosina 1982–1986 soittanut basisti Cliff Burton.

”For Whom the Bell Tolls” on eräs Metallican tunnetuimpia kappaleita. Kappaleen sanoitus on sodanvastainen, ja se on saanut innoituksensa ja nimensä yhdysvaltalaisen kirjailija Ernest Hemingwayn vuoden 1940 romaanista Kenelle kellot soivat. Kappale on tunnettu introstaan, jossa yhdistyvät ääniefektinä toteutettu kirkonkellojen sointi, raskas kitarariffi ja basisti Cliff Burtonin särö- ja wah-wah-kitaraefektien tukema bassomelodia. Metallica levytti kappaleen vuonna 1984 Tanskassa, Kööpenhaminassa sijaitsevassa Sweet Silence -äänitysstudiossa yhdessä tuottaja Flemming Rasmussenin kanssa.

Levy-yhtiö Elektra Records julkaisi ”For Whom the Bell Tollsin” vuonna 1984 promosinglenä Ride the Lightningin mainostamiseksi. Singlen A-puolella on kappaleen hieman yli minuutin verran lyhyempi edit-versio, ja B-puolena alkuperäinen viisi minuuttia pitkä albumiversio.

Metallica on soittanut kappaletta sen julkaisemisen jälkeen ahkerasti myös konserteissaan: toukokuun 2019 alussa yhtye on soittanut sen konserteissaan yli 1 400 kertaa. Konsertissa taltioituna live-versiona ”For Whom the Bell Tolls” on mukana esimerkiksi livealbumeilla Live Shit: Binge & Purge (1993) ja S&M (1999). S&M-albumin versiossa yhtye soittaa kappaleen yhdessä San Franciscon sinfoniaorkesterin kanssa. 

Muun muassa ruotsalainen power metal -yhtye Sabaton ja sinfonista metallia soittava suomalainen Apocalyptica ovat levyttäneet ”For Whom the Bell Tollsista” oman versionsa. Yhdysvaltalainen hip hop -artisti DJ Spooky teki kappaleesta oman versionsa ”For Whom the Bell Tolls (The Irony of it All)” vuonna 1997 supersankarielokuvan Spawn soundtrack-albumille, ja myös Metallica julkaisi sen vuonna 1997 singlensä ”The Memory Remains” b-puolena nimellä ”For Whom the Bell Tolls (Haven’t Heard It Yet Mix)”.

Sanoitus 
”For Whom the Bell Tolls” sai innoituksensa ja nimensä yhdysvaltalaisen kirjailija Ernest Hemingwayn vuoden 1940 romaanista Kenelle kellot soivat, joka sijoittuu tapahtumiltaan Espanjan sisällissotaan. Kappaleen sanoitus on sodanvastainen, ja sen teemana ovat sodan synkkyys, turhuus ja kunniattomuus. Sanoitus perustuu tarkemmin kirjan vaiheeseen, jossa viisi Espanjan sisällissodassa taistelevaa tasavaltalaissotilasta yrittää paeta fasisteja varastetuilla hevosilla. He kuitenkin kuolevat vihollistensa ilmavoimien surmatessa heidät kukkulalle, johon heidät on piiritetty.

Sävellys 
”For Whom the Bell Tolls” käynnistyy kirkonkellojen soimisella. Kirkonkellojen sointi jatkuu kappaleen ensimmäisen minuutin ajan, kunnes se vähitellen hiipuu pois. Sointi on toteutettu ääniefektin avulla, ja sitä on myös pidetty yhtenevänä AC/DC:n kappaleeseen ”Hells Bells”. Metallican tuottajana toiminut Flemming Rasmussen on kertonut, että kellon sointi editoitiin sopimaan kappaleen tempoon.

”For Whom the Bell Tolls” oli Flemming Rasmussenin kertoman mukaan ensimmäinen kappale, jonka Metallica levytti metronomina toimineen klikkiraidan avulla. Rasmussenin mukaan kappaleen levyttäminen osoittautui klikkiraidan käytön vuoksi ”haasteelliseksi”, mikä johtui muun muassa ensimmäisen kerran klikkiraidan mukana soittamaan opetelleen rumpali Lars Ulrichin erilaisia taukoja ja komppeja sisältäneistä rumpuosuuksista. Kappaleen tempo on 118 iskua minuutissa (BPM).

Kirkonkellojen soimisen jälkeen kappaleessa yhdistyvät raskas kitarariffi ja basisti Cliff Burtonin soittama melodia, joka on eräs Burtonin ja Metallican tunnetuimpia. Kappaleen sovitusta on pidetty hyvänä esimerkkinä Burtonin harmonian ja klassisen symmetrian tajusta: kappaleen alku on täysin Burtonin basson johtama, ja hänen kirkonkellojen päälle basson yläkielillä soittamansa kromaattinen riffi korostuu merkittävästi, kun James Hetfield ja Kirk Hammett soittavat kitaroillaan vain kahta sointua. Intron edetessä muutaman tahdin verran Burton siirtyy soittamaan jo kappaleen pääriffiä, ja vasta intron kolmannessa osassa Kirk Hammettin soolokitara nousee muiden soittimien yli. Neljännessä osassa kaikki soittavat samaa riffiä, ja James Hetfield aloittaa laulun noin kahden minuutin kohdalla. 

Kappale sisältää yhteensä kaksi säkeistöä ja kerran toistuva kertosäkeen. Siinä ei ole varsinaista kitarasooloa, mutta sen keskivaiheilla on kitaramelodia, joka mukailee paljolti ennen laulua alkavan intron kitaramelodiaa. Luonteeltaan ”For Whom the Bell Tolls”  on raskas, jopa laahaava kappale, eikä siinä ole Metallican 1980-luvulla tuotannossaan jalostamia nopeita riffejä.

Lähteet

Aiheesta muualla 
 Discogs

Vuoden 1984 kappaleet
Metallican kappaleet